叹别赋
刘潜 (NanBei)
在羁旅兮为思，每居常而不乐，意难偕于骀荡，情易邀于陨获。愁非和而自来，忧试排而不却，退求己以自省，慨抚衿而太息。位不俟于一进，发徒彰于二色。名有似于务耕，学无均于譬织，在初归之为庆，庶因拙而自收。保私庭之宴喜，其昆弟而嬉游，校小文于摇笔，比楷式于临流，心每欢于接膝，行如喜于同辀。忽一去而数千，遂离居而别域，阻同被于当寐，乖其餐于终食。唯凭远望以代归，负相思其无力。